
Kære læser
Det, du læser, er en forkortet udgave af DUF skriftlige årsberetning. Den er lavet for, at du bedre kan få et overblik. I denne her publikation finder du derfor en forkortet version af forpersonens forord samt de enkelte punkter fra den skriftlige beretning, som dækker perioden fra 1. juli 2025 til 30. juni 2026. Du kan læse hele den skriftlige beretning på www.duf.dk/delegeretmoede. Her finder du også et overblik over DUFs styrelse, sekretariatet, repræsentationer og meget mere.



[bookmark: _Toc239415491]Forpersonens forord
Hver dag engagerer tusindvis af børn og unge sig i foreninger, fællesskaber og demokratiske aktiviteter. Os, der tager ansvar, skaber muligheder for andre og er med til at holde demokratiet levende. Det er fundamentet for DUFs arbejde, og jeg kigger tilbage på året i vores organisation med stor glæde og stolthed. 
Det seneste år har budt på kommunal- og regionsrådsvalg, skolevalg og senest et folketingsvalg, hvor historisk mange unge blev valgt ind. Det glæder vi os over. Jo flere unge, der engagerer sig i demokratiet, og jo flere unge, der kan spejle sig i de folkevalgte, desto stærkere står vores demokrati. Med det nye regeringsgrundlag er flere af DUFs mærkesager blevet til politiske ambitioner. 
De politiske ungdomsorganisationer skal have bedre adgang til uddannelsesinstitutionerne, så flere unge kan møde politisk aktive jævnaldrende. En kommende Allemandsretskommission skal gøre det lettere for foreninger at bruge naturen, og med etableringen af Foreningslivets Trepart skal staten, kommunerne og foreningslivet sammen udvikle bedre rammer for frivilligheden. Det er en vigtig anerkendelse af foreningernes betydning for både trivsel, demokrati og stærke fællesskaber. 
Samtidig må vi ikke glemme de unge, der kæmper for frihed og demokrati andre steder i verden. Derfor er det en stor sejr, at Det Globale Ungeprogram er blevet styrket, så endnu flere medlemsorganisationer kan indgå i ligeværdige partnerskaber og styrke demokratiske fællesskaber på tværs af landegrænser. 
Tak til alle medlemsorganisationerne, frivillige og samarbejdspartnere, som hver dag er med til at styrke arbejdet for det gode ungdomsliv og foreningslivet. Sammen sikrer vi, at demokratiet vokser sig stærkt i nye generationer.
Anneline Larsen
Forperson


Den skriftlige beretning dækker perioden 1. juli 2025 til 30. juni 2026.

[bookmark: _Toc239415492]Ungdomsliv med fællesskaber, trivsel og indflydelse
[bookmark: _Toc239415493]Generelt om DUFs arbejde med unges trivsel
Unges trivsel er en central dagsorden i DUFs arbejde. I år har fokus været på at definere og igangsætte indsatsen Nærværsløftet, der er finansieret gennem Finansloven. Som første del af indsatsen har DUF undersøgt, hvordan nærvær og fællesskaber skabes i foreningslivet i en digital tid, og hvilke faktorer der kan udfordre dem – for eksempel visse typer af skærmbrug.

[bookmark: _Toc239415494]Ungeanalysen
DUF lancerede i efteråret Ungeanalysen 2025, der undersøger forskellige aspekter af unges liv, og hvad der fremmer og udfordrer trivsel i ungdomslivet. Analysens resultater er formidlet til en lang række aktører gennem oplæg og kommunikation på DUFs sociale medier.

[bookmark: _Toc239415495]Ungeinddragelse og trivsel
DUF har i år fortsat arbejdet for at styrke kvaliteten af ungeinddragelse. Det er primært sket gennem oplæg og workshops, hvor DUF har formidlet viden og værktøjer til en bred vifte af aktører – herunder flere kommuner, Erasmus+ Ungdom, Fagbevægelsens Hovedorganisation og andre relevante organisationer.

[bookmark: _Toc239415496]Nærværsløftet
DUF har defineret og igangsat Nærværsløftet – en ny indsats der skal styrke nærvær og fællesskaber blandt børn og unge i fritids- og foreningslivet. Indsatsen omfatter både en kortlægning af klub- og fritidstilbud i landets kommuner og udvikling af konkrete værktøjer til at styrke fællesskaber i foreningslivet. Indsatsen er finansieret via midler fra Finansloven.
[bookmark: _Toc239415497]Foreningslivets demokratiforståelse
For at understøtte foreningslivets demokratiforståelse har DUF har udgivet en publikation, der guider dig, der repræsenterer foreningen. Guiden hedder ”Repræsentant”. De eksisterende læringstilbud arbejder i højere grad med temaet, og hertil er der produceret en animationsfilm, der forklarer budskaberne fra “Hvad er demokrati”-bogen.



[bookmark: _Toc239415498]Et stærkt og levende demokrati
[bookmark: _Toc239415499]Demokratiets Dag
Demokratiets Dag har siden 2017 arbejdet for at styrke den demokratiske selvtillid blandt unge på erhvervsskoler og FGU-institutioner. I 2025 nåede vi flere tusinde elever gennem knap 40 arrangementer landet over med stor opbakning fra både skoler, ungdomspartier og elevorganisationer.

[bookmark: _Toc239415500]Demokratianalysen
Demokratianalysen 2026 blev lanceret den 12. maj med deltagelse af omkring 120 personer og satte fokus på unges demokratiske selvtillid, politiske deltagelse, tillid til institutioner, politik på sociale medier og syn på fremtiden. Analysen viser blandt andet stigende demokratisk selvtillid blandt unge, en positiv sammenhæng mellem foreningsdeltagelse og demokratisk selvtillid samt en udbredt bekymring for fremtiden.

[bookmark: _Toc239415501]Skolevalg
Der blev afholdt Skolevalg 2026, hvor mere end 71.000 elever deltog. Gennem undervisningsforløbet fik eleverne erfaring med demokratisk deltagelse og politisk stillingtagen. Danmarks Socialdemokratiske Ungdom løb med sejren og fik 23 % af stemmerne.

[bookmark: _Toc239415502]DM i Debat
DM i Debat 2026 dannede igen rammen om engagerede debatter mellem unge. Efter finalen på Bornholm blev Rasmus Emborg fra Gaia - Unge for et Grønt Erhvervsliv kåret som vinder. Konkurrencen styrker unges demokratiske kompetencer og debatkultur.

[bookmark: _Toc239415503]Årets Ungdomskommune
DUF har kåret Tårnby Kommune som Årets Ungdomskommune 2026 blandt 16 nominerede kommuner. Prisen blev givet for kommunens arbejde med at styrke unges adgang til fællesskaber og sikre meningsfuld inddragelse af unge.

[bookmark: _Toc239415504]Folkemødet
DUF understøttede medlemsorganisationernes deltagelse på Folkemødet med 1.000 reserverede camppladser og over 30 arrangementer på Ungdommens Scene. Samtidig samlede DUF unge frivillige gennem fællesskabsaktiviteter som introaften, ungdomspartilederdebat og foreningsgullasch. 

[bookmark: _Toc239415505]Et stærkt og engagerende foreningsliv
[bookmark: _Toc239415506]Indsatser på samværsområdet
Der er afholdt to kurser om samvær og trygge fællesskaber. I alt deltog 22 personer fra 10 foreninger. Der planlægges endnu et kursus til efteråret 2026. DUF tilbyder også rådgivning og sparring i forbindelse med medlemsorganisationernes arbejde for trygge fællesskaber.

[bookmark: _Toc239415507]Lederakademi
DUFs Lederakademi samler unge nationale ledere i et længerevarende forløb, hvor 34 deltagere i 2025/26 arbejdede med ledelse, demokrati og organisering i idebestemte foreninger.
[bookmark: _Toc239415508]Lokalforeningspuljen
Lokalforeningspuljen har sidste halvår af 2025 og første halvår af 2026 uddelt 10,5 mio. kr. til 626 lokalforeninger på tværs af DUFs medlemsorganisationer til både aktiviteter, projekter samt nødvendige materialer og faciliteter. Støtten bidrager til stærke lokale fællesskaber og giver børn og unge bedre muligheder for at deltage aktivt i det frivillige foreningsliv.

[bookmark: _Toc239415509]Projekt BÆREKRAFT
Sammen med Center for frivilligt socialt arbejde (CFSA) har DUF lavet otte konsulentforløb til forskellige testforeninger, som tager afsæt i tre temaer. Målet er at teste forskellige initiativer, der skal øge det frivillige engagement. Vi har også udgivet undersøgelsen, ’Flere unge med i frivilligfællesskaberne’, som bidrager med ny viden om barrierer og muligheder for unges deltagelse.

[bookmark: _Toc239415510]Værktøjskasse til arbejdet med frivillighed
Med afsæt i medlemsorganisationernes erfaringer videreudvikler DUF Frivilligværktøjskassen, som er frit tilgængelig på duf.dk og bruges aktivt i DUFs konsulentforløb og læringsaktiviteter.

[bookmark: _Toc239415511]Ungeløftepuljen
SVM-regeringen og aftalepartierne (SF, Radikale Venstre og Det Konservative Folkeparti) vedtog i 2025 en aftale, der skal bringe unge uden job og uddannelse tættere på arbejdsmarkedet og uddannelse gennem stærkere adgang til forpligtende fællesskaber. DUF administrerer derfor en pulje til medlemsorganisationer og lokalforeninger, og efter to ansøgningsrunder støttes 10 projekter. Samtidig indsamler DUF viden om indsatsernes effekt for at styrke arbejdet med inklusion og deltagelse. 

[bookmark: _Toc239415512]International udvikling og udsyn
[bookmark: _Toc239415513]DUFs internationale pulje
DUFs internationale pulje støtter demokratiske ungdomsorganisationer og styrker unges deltagelse og indflydelse gennem ligeværdige partnerskaber verden over. I 2025 satte puljen rekord med 17,4 mio. kr. fordelt til 61 projekter i 22 lande, og med øgede bevillinger forventes puljen at blive endnu større i 2026, hvor der pt. er uddelt 10,9 mio. kr.

[bookmark: _Toc239415514]Stærkt hold af ungdomsledere
I 2025/2026 har 38 unge fra Danmark, Kenya, Nepal, Palæstina, Rwanda, Sydafrika, Uganda og Zimbabwe været en del af DUFs ungdomslederprogram. I en periode på tre til 12 måneder arbejder de som fuldtidsfrivillige i internationale partnerskaber, hvor de sammen med lokale partnere styrker unges engagement, deltagelse og fællesskaber.

[bookmark: _Toc239415515]Ungdomsdelegater til FN
De otte danske FN-ungdomsdelegater har i 2025/2026 repræsenteret unge ved 21 internationale FN-møder og sat unges perspektiver på dagsordenen. De har bl.a. deltaget i G20-topmødet, styrket europæiske unges klimasamarbejde, bidraget til FN-forhandlinger om unges plads i FN-systemet og generelt arbejdet for unges rettigheder. Samtidig har DUF været en central partner i det europæiske Representing Youth-projekt om principper for at være en god ungerepræsentant.
[bookmark: _Toc239415516]Regeringens Afrikastrategi og udviklingspolitisk strategi
Med finansloven for 2026 fik DUFs internationale arbejde et økonomisk løft. Det betyder, at der nu er endnu bedre muligheder for, at DUFs medlemsorganisationer kan engagere sig i partnerskaber med ungdomsorganisationer i Afrika, Asien, Østeuropa, Mellemøsten og Sydamerika.

[bookmark: _Toc239415517]Unges rolle i en usikker verden
I mange lande oplever unge i disse år, hvordan verden bliver stadig mere usikker. Behovet for udveksling af viden, erfaringer og ideer til handling mellem unge på tværs af grænser er kun blevet større. I samarbejde med søsterungdomsråd i Østeuropa og Sydøstafrika skærpede DUF i 2025/2026 sit fokus på problematikker forbundet med Unge, Fred og Sikkerhed og afholdt det første seminar og læringsaktiviteter med denne tematik. 

[bookmark: _Toc239415518]Europa og samarbejde i Norden
[bookmark: _Toc239415519]Det Ukrainsk-Danske Ungdomshus
DUF har siden 2021 samarbejdet med det Ukrainsk-Danske Ungdomshus i Kyiv og Mykolaiv om udveksling mellem Ukraine og Danmark. I 2025/2026 har DUF gjort det lettere for medlemsorganisationer at engagere sig i Ukraine, blandt andet med guiden Fælles om Ukraine og seminarer for danske og ukrainske organisationer. Arbejdet har bidraget til fire nye partnerskaber i Ukraine og kan inspirere flere foreninger til at engagere sig.

[bookmark: _Toc239415520]Tværpolitisk netværk Ukraine
I august 2025 mødtes politiske ungdomsorganisationer fra Ukraine og Danmark til seminar i København om unges rolle i genopbygningen af Ukraine. Seminaret gav anledning til nye drøftelser i DUF om, hvordan engagementet og udviklingen i Ukraine kan støttes fremover. I januar 2026 blev der vedtaget en ny model for netværket, og et nyt hold unge repræsentanter blev valgt for en toårig periode.

[bookmark: _Toc239415521]Ungdomsrådsnetværket under New Democracy Fund
DUF faciliterer Ungdomsrådsnetværket gennem Den Ny Demokratifond og understøtter unge i Belarus, Ukraine, Moldova og Armenien i arbejdet for demokrati og ungeindflydelse. I 2025 har netværket styrket sit europæiske engagement gennem interessevaretagelse i Bruxelles, dialog med EU-aktører og valget af Daria Burii fra National Youth Council of Ukraine til European Youth Forums bestyrelse.

[bookmark: _Toc239415522]YFJ og EU’s Ungdomsdialog
Som del af EU’s Ungdomsdialog har DUF været vært for både en større ungdomskonference i Danmark samt et højniveau-møde i Det Europæiske Råd, og derudover deltaget aktivt i YFJs årlige møder. Derigennem har DUF præget dagsordner som Erasmus+, medborgerskab og demokratisk deltagelse på et europæisk plan.

[bookmark: _Toc239415523]EU-ungdomsrepræsentanterne
EU-repræsentanterne har været aktivt engageret i EU-ungdomsdialogen, er blevet medlemmer af Europakommissionens formands advisory board for unge og har deltaget i EU-arrangementer og oplysningsaktiviteter i Danmark og Europa. 
[bookmark: _Toc239415524]Ungenetværk NORD og bæredygtighedspuljen
Gennem Ungenetværk NORD har DUF samlet unge fra hele Norden til netværk. Der har været fokus på erfaringsudveksling og samarbejde på tværs af landegrænser via Ungetinget 2025 og Nordisk Ungeseminar 2026, hvor der henholdsvis deltog 113 unge fra 55 ungdomsorganisationer og 94 deltagere fra 76 ungdomsorganisationer.

[bookmark: _Toc239415525]Sjómaq
Sjómaq skaber bånd og øger det indbyrdes kendskab mellem unge på tværs af Rigsfællesskabet gennem seminarer og en pulje. Årets seminar på Færøerne samlede 45 deltagere fra alle tre lande, mens interessen for Sjómaq-puljen fortsat var høj med ansøgninger for over 4 mio. kr. til en pulje på ca. 2,5 mio. kr. Med finansloven for 2026 blev projektet forlænget til 2029. 



[bookmark: _Toc239415526]Tæt på medlemsorganisationerne
[bookmark: _Toc239415527]Konsulentydelser
Fra strategi og frivillighed til konflikthåndtering og bestyrelsessamarbejde har DUFs konsulenter i perioden understøttet medlemsorganisationernes udvikling gennem workshops, forløb eller sparringssamtaler.

[bookmark: _Toc239415528]Konsulentuddannelsen
DUF udbyder cirka hvert 1,5 år en uddannelse for konsulenter og projektledere i medlemsorganisationerne. Uddannelsen består af fem moduler med fokus på foreningsforståelse, demokrati, organisation og konsulentrollen. Med afsæt i systemisk teori arbejder deltagerne med bl.a. procesfacilitering, mødeledelse, konflikthåndtering og anerkendende praksis. Der lægges også vægt på netværk og læringsgrupper mellem modulerne. Næste hold starter vinteren 2026/27.

[bookmark: _Toc239415529]Juridisk Rådgivning
DUF har ydet juridisk rådgivning til medlemsorganisationerne og besvaret omkring 70 skriftlige henvendelser samt en række telefoniske spørgsmål. Rådgivningen har styrket organisationernes mulighed for at navigere i regler og udvikle deres foreningsarbejde.

[bookmark: _Toc239415530]Kommunikation til medlemsorganisationerne
DUF har i perioden styrket kommunikationen til medlemsorganisationerne med fokus på at øge kendskabet til medlemskabets muligheder og fordele. I december 2025 lancerede DUF derfor en ny og mere brugervenlig hjemmeside, der skaber et mere tydeligt og tilgængeligt overblik over DUFs kerneopgaver. Yderligere er der i perioden blevet lanceret et nyt nyhedsbrevsformat, der har givet DUFs kommunikation af løbende nyheder og relevante oplysninger for medlemsorganisationerne et løft.

[bookmark: _Toc239415531]Medlemsundersøgelsen
DUF har for anden gang udført en medlemsundersøgelse. I alt har 52 af DUFs medlemsorganisationer bidraget i år. Årets medlemsundersøgelse viser, at DUFs medlemsorganisationer generelt er velfungerende og ser positivt på fremtiden. Samtidig oplever mange udfordringer med frivillighed, ressourcer og organisatorisk kapacitet. 



[bookmark: _Toc239415532]DUFs interessevaretagelse
[bookmark: _Toc239415533]Rammevilkår og afbureaukratisering
DUF arbejder for at gøre det lettere at være forening og frivillig gennem mindre bureaukrati og bedre rammevilkår. Regeringen har fulgt op på flere af DUFs anbefalinger, blandt andet med forenklede regler for mindre udendørsarrangementer. Derudover er Foreningslivets Trepart, en kommission om allemandsret og politiske ungdomsorganisationers adgang til uddannelse skrevet ind i regeringsgrundlaget for den nye regering. Samtidig arbejder DUF for at sikre foreningslivet bedre adgang til naturen i forbindelse med Grøn Trepart.

[bookmark: _Toc239415534]Digitalisering, sociale platforme og Tech
DUF har i 2026 styrket sit arbejde med tech og digitalisering gennem et nyt flerårigt samarbejde med Red Barnet, Børns Vilkår, TrygFonden og Center for Sociale Medier, Tech og Demokrati. Samarbejdet skal skabe en mere tryg hverdag for børn og unge i mødet med sociale medier og digitale fællesskaber. Indsatsen bygger videre på Alliancen for en tryg hverdag for børn og unge og Nærværsløftet og styrker DUFs rolle som en central aktør på det digitale område.

[bookmark: _Toc239415535]Ungeklimarådet
DUF har udpeget tre unge til Ungeklimarådet, som repræsenterer danske ungdomsorganisationer- og bevægelser.

[bookmark: _Toc239415536]Det Globale Ungeprogram og visum
I Danmarks nye udviklingspolitiske strategi fra 2025 er unges adgang til visum gjort til en politisk prioritet.
[bookmark: _Toc239415537]Ungdommens Økonomiske Topmøde
DUF afholdt i marts 2026 Ungdommens Økonomiske Topmøde i samarbejde med Finans Danmark som optakt til Pengeuge 2026. Topmødet samlede unge, politikere og eksperter til debat om unges økonomi, trivsel og fremtidsmuligheder. Kulturministeren holdt hovedtalen, og dagen satte særligt fokus på sammenhængen mellem økonomi og trivsel i unges liv.

[bookmark: _Toc239415538]Kommunal- og regionsrådsvalget 2025
DUF gennemførte ved kommunal- og regionsrådsvalget 2025 en samlet indsats for at styrke unges valgdeltagelse og synligheden af unge kandidater. Danmarks Unge Valgtest nåede næsten 7.000 besøgende, mens analyser, anbefalinger og kampagner på sociale medier satte fokus på unges rolle i lokalpolitik. 

[bookmark: _Toc239415539]Folketingsvalget 2026
DUF engagerede sig i Folketingsvalget 2026 gennem Danmarks Unge Valgtest, kampagner på sociale medier, debatarrangementer og analyser med fokus på at styrke unges valgdeltagelse og synligheden af unge kandidater. Indsatserne bidrog til øget fokus på unge vælgere og kandidater, og ved valget blev 22 unge valgt til Folketinget, hvilket er det højeste antal nogensinde.



[bookmark: _Toc239415540]Drifttilskud og initiativstøtten
DUF yder støtte gennem drifts- og indslusningstilskud til landsdækkende børne- og ungdomsorganisationer samt initiativstøtte til nyskabende projekter for og med børn og unge. I 2025 uddelte DUF 149 mio. kr. til 59 landsdækkende børne- og ungdomsorganisationer og 26 projekter.
[bookmark: _Toc239415541]DUFs økonomi, drift og årsregnskab 2026
Årsregnskabet for DUF i 2025 viste et overskud på 1,318 mio. kr. Til sammenligning var der et overskud på 684 t.kr. i regnskabsåret 2024. Omsætningen i 2025 var på 55,8 mio. kr. mod 46,9 mio. kr. i 2024.
Sekretariatet havde i 2025 ansat 49,6 årsværk inklusive personale til tipsadministrationen, projektmedarbejdere og øvrige medarbejdere. 

